**Фото конкурс „Најлепша фотографија општине Грачанице 2021“**

Поводом обележавања Светског дана туризма, Туристичка организација Грачанице организује наградни фото конкурс под називом **,,Најлепша фотографија општине Грачанице 2021**“. Теме фотографија су историјске, културне, природне и друге лепоте општине Грачанице, затим културно-историјски споменици, верски објекти, локалитети, обичаји, људи, улице, културни и спортски догађаји, манифестације, традиционална храна, пејзажи и све оно што представља лепоту и специфичност наше општине.

**Услови учешћа на конкурсу:**

* На конкурсу могу да учествују физичка лица старија од 15 година (без ограничења у погледу занимања, места становања, држављанства, професионалног или аматерског бављења фотографском уметношћу и сл.),
* Фотографије морају бити направљене искључиво на територији општине Грачанице,
* Учесник мора бити аутор или носилац ауторских права за фотографије које пријављује и није дозвољено додавање логотипа, воденог жига и сличних ознака на фотографијама,
* Фотографије могу бити снимљене фото-апаратом или мобилним телефоном,
* Фотографије за преглед не смеју бити веће од једног гигабајта,
* Аутори могу да конкуришу слањем до пет црно-белих или колор фотографија у дигиталном облику.
* Учешће на фото конурсу је бесплатно и добровољно.

Радови достављени организатору ради учешћа на конкурсу се не враћају, аутори уступају своје фотографије на коришћење Туристичкој организацији Грачанице и одричу се права на било какву финансијску или другу накнаду.

Контакт податке (име и презиме, адреса, број телефона), као и фотографије са податком о величини оригиналног фајла треба доставити електронским путем на адресу: **konkurs.tog@gmail.com**. Крајњи рок за доставу фотографија је 20. октобар 2021. године. Фотографије послате после рока неће бити разматране. За додатне информације кандидати могу позвати на број телефона: 038/748-267 или се могу обратити лично у просторијама Туристичке организације Грачанице, које се налазе у улици Цара Лазара (Тржни центар - III спрат), сваког дана од 9 до 16 часова.

Фотографије достављене током јавног позива биће у конкуренцији за избор најлепше фотографији општине Грачанице у 2021. години. Стручна комисија ће најлепше три фотографије наградити, а двадесет репрезентативних фотографија биће објављено у овогодишњим публикацијама ТО Грачанице.

Циљ фото конкурса је да промовише културно и туристичко благо општине Грачанице. Зато позивамо све љубитеље фотографије да кроз своје објективе забележе омиљена места, пејзаже и локалитете у Грачаници, а ми ћемо се потрудити да најлепше фотографије допру до што већег броја људи, и да заједно на најлепши начин представимо сва богатства која поседујемо.

Ова активност се реализује у склопу пројекта “Промоција и одрживи развој туризма у општини Грачаница 2021” који финасира општина Грачаница.